Omgewingsake: Nuwe minister se plan | Netwerk24
Deur Elise Tempelhoff 12 Junie 2019 05:59
Barbara Creecy, minister van omgewingsake, bosbou en visserye, wil eerder buite die hof met belanghebbendes oor die lugbesoedeling op die Hoëveld in Mpumalanga en in die Vaaldriehoek praat.
Creecy sê in haar eerste verklaring sedert sy sowat twee weke gelede as die nuwe minister aangestel is sy erken ontvangs van die regsdokumente wat deur die Sentrum vir Om-gewingsregte (CER) namens groundWork en Vuka Environmental Justice Movement Action aan haar gestuur is.
Barbara Creecy. Foto: Jabu Khumalo
Verteenwoordigers van dié nieregeringsorganisasies (NRO's), wat die departement hooggeregshof toe gaan vat, het gister gesê die tyd vir praat is verby.
Hulle sê hulle praat al sedert 2012 oor mense se regte wat op die Mpumalanga-Hoëveld en in die Vaaldriehoek geskend word.
Hulle wys daarop dat Marthinus van Schalkwyk, destydse minister van omgewingsake, die Vaaldriehoek en die Mpumalanga-Hoëveld reeds in 2007 as besoedelingsbrandpunte geïdentifiseer het, maar dat die luggehalte in dié gebiede sedertdien net verder verswak het.
Creecy erken in haar verklaring daar is "uitdagings in die Hoëveld-gebied".
Volgens haar is sy bewus van die uitgebreide gesprekke wat in die verlede tussen die belanghebbendes en die destydse departement van omgewingsake plaasgevind het.
Dié gesprekke het gelei tot die "hersiening van die huidige luggehaltebestuursplan".
Dié plan is " 'n instrument" wat gebruik word om luggehalte mee te meet. Dit kan ook vasstel watter aktiwiteite elke besoedelaar onderneem en of groot nywerhede ooreenkomste met die departement nakom.
"Die plan is om volhoubare en praktiese maniere te kry om die luggehalte te verbeter sodat dit in ooreenstemming met ons grondwetlike pligte is."
Bobby Peek, direkteur van groundWork, sê in sy reaksie op Creecy se verklaring dit is verblydend dat die minister erken die lug op die Hoëveld van Mpumalanga is besoedel.
"Die tyd vir praat is wel verby. Ons gaan hof toe om 'n bevel te kry dat die departement van omgewingsake wetgewing instel om besoedelaars vas te vat. Tot dusver was dit net 'n gepraat," sê Peek.
Peek wys daarop dat die NRO's hulle vyf jaar gelede byna aan die gesprekke onttrek het omdat dit nêrens heen gelei het.
"Ons was wel so verbind tot die proses om die lug skoon te kry dat ons besluit het om met die gesprekke voort te gaan."
Volgens Peek gaan die NRO's ook die hof nader om te verklaar dat die lugbesoedelingsvlakke in Mpumalanga en die Vaaldriehoek mense se grondwetlike reg op 'n skoon en gesonde omgewing skend.